
Yr Ysgol

Lleolir Ysgol Gynradd Gymraeg Brynbedw yn nhref Glantwymyn. Cynhelir yr ysgol gan awdurdod lleol sir Gaerfyrddin. Mae’r gymuned gyfagos yn un Gymreig ei hiaith, gyda 52% o ddisgyblion yn dod o gartrefi lle siaredir Cymraeg fel iaith gyntaf, gyda’r gweddill yn dod o gartrefi lle nad Cymraeg yw iaith yr aelwyd. Nodir fod yr ardal y mae’r ysgol yn ei wasanaethu o dan anfantais economaidd.
Darperir addysg ar gyfer disgyblion rhwng 3 ac 11 oed. Mae 240 o ddisgyblion llawn-amser ar y gofrestr ynghyd â 32 o ddisgyblion Meithrin rhan-amser. Mae gan yr ysgol wyth o athrawon a deuddeg cynorthwyydd dosbarth. 
Mae 36% o ddisgyblion yn gymwys ar gyfer prydau ysgol am ddim, sydd yn uwch na’r cyfartaledd cenedlaethol i Gymru, tua 21%. Mae 12% o ddisgyblion ag anghenion dysgu ychwanegol.

“Pob Un yn Dysgu, Pob Un yn Cyflawni”



























CYNLLUN DATBLYGU YSGOL 2018-19 – Ysgol Brynbedw

Blaenoriaethau

1. I godi safonau llythrennedd ar draws yr ysgol. 
· Adnabod disgyblion sy’n perfformio islaw'r lefelau disgwyliedig
· Cynnig ymyraethau sy’n targedu agweddau penodol o lythrennedd megis siarad, darllen neu ysgrifennu. 
· Cynnwys rhieni fel rhan o’r broses. 
· Cynnig hyfforddiant i staff.

2. I ddatblygu Cymhwysedd Digidol fel cyfrifoldeb trawsgwricwlaidd o fewn yr ysgol.
· Darparu hyfforddiant i staff (Datblygiad Proffesiynol Parhaus).
· Rhannu arfer dda rhwng athrawon 
· Buddsoddi mewn mwy o iPads ar gyfer y dosbarthiadau.
· Cynllunio ar y cyd – ymgorffori Cymhwysedd Digidol mewn i’r cynlluniau yn gyson. 

3. I ddatblygu gwell cysylltiadau gyda rhieni.
· Cyflogi ‘Swyddog Ymgysylltu â Theuluoedd’.
· Gweithredu polisi ‘drws agored’.
· Adnewyddu gwefan yr ysgol a datblygu cysylltiadau cymdeithasol gyda rhieni.
· Rhannu disgwyliadau am y cwricwlwm – rhieni yn ymwybodol o beth mae eu plant yn dysgu. 




I’W DDOSBARTHU YN Y CYFARFOD I LYWODRAETHWYR

Blaenoriaeth: Codi safonau llythrennedd disgyblion sy’n gymwys ar gyfer prydau ysgol am ddim

	Beth yw’r sefyllfa nawr?
	Targedau a Meini Prawf
Byddwn yn gwybod ein bod wedi llwyddo pan: 

	Tystiolaeth

	Profion Cenedlaethol – 27.6% o ddysgwyr PyDd yn perfformio o dan y lefel disgwyliedig (llai na 85)

	Cynnydd yn nifer y dysgwyr PyDd sydd yn cyrraedd y lefel disgwyliedig ar y Profion Cenedlaethol (85-115)

	Canlyniadau Profion Cenedlaethol 2019



PARATOI

	Camau 
	Pwy?
	Amcan Cost

	Hyfforddiant ‘Tric a Chlic’

	Cynorthwywyr dosbarth -Cyfnod Sylfaen

	£270 + costau cyflenwi

	Hyfforddiant sgiliau darllen cynnar

	Rhieni (Disgyblion Cyfnod Sylfaen)  - darperir gan yr athro dosbarth

	Dim 

	Nodi dysgwyr all elwa o ‘raglenni dysgu teuluol’ – CA2’

	Athrawon Dosbarth

	Dim

	Cyflogi tiwtor addysg oedolion ar gyfer y rhaglen dysgu deuluol

	Pennaeth
Cydlynydd Llythrennedd
	Cost cyflogi tiwtor 



GWEITHREDU

	Camau 
	Pwy?
	Amcan Cost

	Gweithredu gweithdy teuluol ar ddarllen 

	Athrawon dosbarth CS
Rhieni
	Dim

	Sefydlu cyfnewidfa llyfrau
	Cymuned yr ysgol 
	Cost llyfrau – defnyddio GDD

	Gweithredu rhaglen dysgu deuluol llythrennedd

	Rhieni
Dysgwyr 
Athrawon dosbarth CA2
Tiwtor addysg oedolion

	Cost cyflogi tiwtor

	Gweithredu grwpiau ymyrraeth darllen yn ôl oedran darllen. 

	Athrawon dosbarth
Cydlynydd llythrennedd
	Dim



ADOLYGU EFFAITH

	Pryd?
	Sut?
	Arwyddion o gynnydd


	Yn gyson
	Tracio cynnydd dysgwyr ar Incerts

Ymglymiad rhieni â’r cynllun – cofnod darllen
	A yw’r dysgwyr yn darllen yn gyson?
A gwneir defnydd cyson o’r cofnod darllen?
A yw oedran darllen y plant wedi gwella?


	Ar ôl blwyddyn
	Dadansoddi canlyniadau’r profion Cenedlaethol

	A oes yna gynnydd ymysg y dysgwyr PyDd?
A yw’r bwlch rhwng dysgwyr PyDd a gweddill y disgyblion wedi lleihau?




Addaswyd o: Ysgol Gymraeg Teilo Sant (2016) Cynllun Datblygu Ysgol 2015-18. Ar gael yn: http://www.teilosant.amdro.org.uk/media/141229/CDY_Teilo-Sant_2015-2018-1-.pdf (Darllenwyd: 7 Tachwedd 2018).
























Pam dewiswyd yr ymyrraeth? 

Mae tua 200,000 o blant yng Nghymru yn byw mewn tlodi (Poverty and Social Exclusion, dyddiad anhysbys). Dengys ymchwil fod tlodi yn cael effaith ar gyrhaeddiad addysgol ac wrth edrych ar ganlyniadau’r Profion Cenedlaethol, mae’n amlwg nad yw disgyblion sy’n gymwys am brydau ysgol am ddim yn perfformio cystal â’u cymheiriaid. Mae Hawliau Plant y CCUHP yn datgan fod gan bob plentyn yr hawl i wireddu eu llawn botensial. Mae gan ysgolion felly rôl hanfodol yn sicrhau fod disgyblion yn derbyn cyfleoedd cyfartal o ran eu haddysg. 

Awgrymir fod yna nifer o ffactorau sy’n cyfrannu at y bwlch cyrhaeddiad rhwng disgyblion sy’n gymwys ar gyfer prydau ysgol am ddim a’u cymheiriaid. Yr hyn a ystyrir yn elfen bwysig yw diffyg geirfa disgyblion dan anfantais wrth iddynt ddechrau’r ysgol. Mae lefelau llythrennedd personol rhieni yn cyfrannu at hyn. Penderfynwyd felly canolbwyntio ar lythrennedd fel modd o godi cyrhaeddiad y disgyblion yma yn ogystal â chynnwys rhieni yn y broses er mwyn atgyfnerthu’r dysgu yn y cartref. 

Dengys ‘Saith Ffactor Ymgysylltu’ Jensen (2013) fod geirfa yn un o’r rhwystrau mae disgyblion o gartrefi difreintiedig yn ei wynebu wrth geisio dysgu. Awgrymir fod statws gymdeithasol-economaidd y disgyblion yn cael effaith sylweddol ar y nifer o eirfa y maent yn eu gwybod. Mae’n amlinellu y dylai cynyddu geirfa disgyblion fod yn rhan annatod o addysg gynnar.











Bronfenbrenner
[image: Image result for bronfenbrenner]










http://ace.edu.hk/en/child-psychology/child-psychology-theory/dr-bronfenbrenners-ecological-systems-theory/ 

Dengys gwaith Bronfenbrenner bod y pethau a’r bobol o gwmpas y plentyn yn cael effaith uniongyrchol ar eu datblygiad. Amlygir fod y teulu a’r ysgol yn cael dylanwad cryf ar y plentyn (Gweler atodiad 1 am fwy o wybodaeth). Wrth ystyried plant mewn cartrefi difreintiedig, gall y dylanwad hwn fod yn un cadarnhaol neu negyddol. Gall agweddau rhieni ac athrawon ddylanwadu ar y gwerth y mae disgybl yn ei ddynodi i’w haddysg. Ehangir ar ddylanwadau rhieni ar addysg plant gan Feinstein, Duckworth a Sabates (2004, dyfynnwyd yn Y Gangen Amddifadedd a Sgiliau, 2014, t.19). Nodir fod “cariad ac anwyldeb rhieni a’u defnydd o ddisgyblaeth” yn cael effaith uniongyrchol ar ddatblygiad plentyn. Ategir fod addysg bersonol rhieni, incwm y teulu a maint y teulu hefyd yn cael effaith ar y plentyn, er efallai yn anuniongyrchol. Os nad oes gan rieni lawer o arian, mae’n medru bod yn anodd iddynt ddarparu adnoddau ac anghenion sylfaenol i’r plentyn. Cysyllta hyn gyda’r hyn a ddywed Maslow am fethu diwallu anghenion sylfaenol yn rhwystro unigolion rhag gwireddu eu llawn botensial (Gweler atodiad 2 am fwy o wybodaeth).




Gwerthusiad  
Teimlaf fy mod wedi targedu’r gynulleidfa yn llwyddiannus o fewn y fideo, gan gyfeirio at ystod o ffynonellau gwybodaeth berthnasol. Roedd hi’n anodd ceisio trafod y pwnc mewn dyfnder o fewn yr amser a benodwyd ac felly teimlaf ar brydiau fy mod yn eithaf arwynebol wrth drafod rhai agweddau o’r maes. Credaf er mwyn gwella’r fideo, byddai’n fanteisiol i mi geisio peidio â dilyn y sgript mor aml ac i geisio gwneud y cyflwyniad yn fwy naturiol. 

[bookmark: cysill]Penderfynais ganolbwyntio ar dlodi am ei fod yn rhywbeth nad oeddwn wir yn gwybod llawer amdano. Fel person ifanc a magwyd mewn ardal freintiedig yng nghefn gwlad Cymru, teimlaf nad wyf yn medru uniaethu gydag unigolion sy’n dod o gartrefi difreintiedig. Roedd yr ystadegau a ffeithiau a ddarganfyddais yn syfrdanol. 

Credaf fod yr aseiniad yma wedi bod yn un fuddiol, gan agor fy llygaid i fater allweddol. Ar drothwy dechrau gyrfa fel athrawes, teimlaf y bydd yr hyn yr wyf wedi’i ddysgu wrth ymchwilio i’r pwnc yma o fudd i mi yn y dyfodol. Byddaf yn medru uniaethu â disgyblion o gartrefi difreintiedig a cheisio deall eu sefyllfa yn well. Cysyllta hyn â safon SAC 1.1 sef i ddeall anghenion gwahanol ddysgwyr ac i ymdrechu i ddarparu’r addysg gorau posib beth bynnag o’u hamgylchiadau personol.

Mae’r ymyrraeth o dan sylw yn cynnwys rhieni fel rhan annatod ohono. Elfen bwysig fel athrawes, bydd ymgysylltu â rhieni ac felly teimlaf fod y wybodaeth yma yn bwysig. Cysyllta hyn â safon SAC 1.4 sef fod angen meithrin perthynas bositif rhwng yr ysgol a’r cartref. Mae’r ymyrraeth hefyd yn canolbwyntio ar godi safonau llythrennedd, sydd yn rhywbeth y gallaf ei drosglwyddo i unrhyw ysgol yn y dyfodol, pa bynnag ardal y mae. Gan fod codi safonau llythrennedd a lleihau effaith tlodi ar gyrhaeddiad addysgol yn flaenoriaethau i Lywodraeth Cymru ar hyn o bryd, teimlaf fod yr hyn yr wyf wedi’i ymchwilio yn fanteisiol iawn i mi.


Nifer o eiriau: 1,291

ATODIAD 1 - Rhieni
Mae’n amlwg fod rhieni gan rieni rôl hanfodol i’w chwarae yn addysg a datblygiad eu plant. Cydnabydda Whalley (2007) fod barn athrawon am deuluoedd, yn enwedig rhai o gartrefi difreintiedig yn cael effaith ar ymrwymiad rhieni i fywyd ysgol. Gwyddys nad oes gan lawer o rieni o gartrefi difreintiedig brofiadau positif o addysg ac felly yn ei gweld hi’n anodd ymwneud ag addysg eu plant a thrafod gydag athrawon. Mae angen i rieni wybod fod athrawon yn barod i’w helpu hwy yn ogystal â’u plant. Drwy gynnal trafodaethau gyda’r rhieni, mae’n bosib dod i wybod mwy am eu cefndir addysgol a sut y gall hyn effeithio ar eu hagwedd tuag at addysg eu plant. Mae’n hanfodol fod athrawon yn ymddangos yn gadarnhaol ac yn gefnogol tuag at rieni. Mae angen cynnig cyfleoedd cyfartal i bawb ac mae hyn yn cynnwys sut yr ydym yn ymdrin â rhieni.

Mae dylanwad addysg gynnar yn cael ei grisialu gan TES (2000, dyfynnwyd yn, Whalley, 2007, t. 87). Nodir am bob £1 y buddsoddir mewn addysg gynnar o safon, arbedir £8 yn hwyrach ym mywyd y plentyn. Mae’r ‘Effective Provision of Pre-School Education Project’ yn pwysleisio mai’r hyn a gwna rhieni sy’n bwysig nid pwy ydyn nhw ac felly rhaid i ysgolion ddarparu cyfleoedd i rieni ymwneud ag addysg eu plant gwaeth o ba gefndir y deuant nhw ohono. Mae angen i rieni chwarae rhan yn addysg eu plant yn ogystal â gwybod sut i’w cynorthwyo gan gynnwys cael dyheadau uchel iddynt er mwyn helpu eu plant i lwyddo.

Mae Cangen Lles y Dysgwyr (2016c) yn datgan fod rôl rhieni wrth godi cyrhaeddiad disgyblion dan anfantais yn llawer mwy dylanwadol na’r hyn y gwna’r ysgol. Dadleua Jensen (2013) mai’r addysgu yn yr ysgol sydd yn cael y fwyaf o ddylanwad ar godi cyrhaeddiad y disgyblion yma. Credir fod angen cydbwysedd rhwng yr ysgol a chartref gan gyd-weithio i sicrhau’r addysg gorau ar gyfer y disgyblion. Tybir fod modd i rieni gyfoethogi'r hyn a ddysgir yn yr ysgol ynghyd â gosod sylfeini cadarn i’w plant drwy ddarllen iddynt yn y cartref. Mynega Grigg (2015) nad oes gan lawer o rieni o gartrefi difreintiedig safon uchel o lythrennedd personol. Rhaid felly, codi safonau'r rhieni yma er mwyn iddynt fedru cynorthwyo eu plant yn y cartref. Nodir fod rhaglenni dysgu teuluol yn nodweddiadol ar gyfer arfogi rhieni gyda’r sgiliau sydd angen arnynt. Pwysleisir OFSTED (2011, dyfynnwyd yn Grigg, 2015) fod angen i ysgolion ddal rhieni cyn gynted ag y bydd eu plant yn dechrau’r ysgol a sicrhau eu bod nhw’n parhau gyda’r cyswllt yma drwy gydol eu hamser yn yr ysgol.             
ATODIAD 2 – Maslow
Hierarchaeth Anghenion Maslow:

https://www.simplypsychology.org/maslow.html 

Awgryma hierarchaeth Maslow fod angen i unigolion ddiwallu eu hanghenion sylfaenol cyn medru cyrraedd eu llawn botensial. Rhaid dechrau ar waelod y pyramid a gweithio i fyny. Gwyddys fod teuluoedd difreintiedig weithiau yn eu cael hi’n anodd rhoi bwyd ar y bwrdd a tho uwch ben eu teuluoedd o ganlyniad i dlodi. Syrthia'r rhain i’r categorïau ‘anghenion ffisegol’ ac ‘anghenion diogelwch’. Pan fydd rhieni yn poeni am yr elfennau hyn, mae’n anodd iddynt feddwl am bethau megis cynorthwyo eu plant gyda’u haddysg. Dywed ESTYN (2012a, t.1) fod rhieni o gartrefi difreintiedig yn debygol o wneud llai ag addysg eu plant. Mae theori Maslow yn rhoi rheswm dros hyn felly. 
Wrth edrych ar y tair haen waelod, gwelir fod rhieni yn chwarae rôl allweddol drwy ddarparu'r rhain ar gyfer eu plant. Ystyrir felly fod angen darparu cymorth i rieni fel rhan o’r broses i godi cyrhaeddiad dysgwyr o gefndiroedd difreintiedig. Teimlir fod angen cydweithio ag ystod o asiantaethau er mwyn darparu’r cymorth yma i deuluoedd. 
Pan fydd plant yn poeni am yr anghenion sylfaenol hyn, mae’n anodd iddynt ffocysu ar anghenion uwch megis gwaith ysgol. Mae’r unigolion yma yn ei gweld hi’n anodd cymell eu hunain i anelu’n uwch wrth geisio diwallu anghenion sylfaenol er efallai fod yr anghenion uwch yn medru ateb eu problemau. Mae tlodi yn enghraifft o hyn. Ystyrir fod addysg yn ffordd i blant drechu tlodi ond serch hyn, mae llawer yn eu gweld hi’n anodd canolbwyntio yn yr ysgol ac i gyrraedd eu llawn botensial. 

